己酉，有星孛於太微，太史令薛頤上言『未可東封』。辛亥，起居郎褚遂良亦言之。丙辰，詔罷封禪。太子詹事於志寧遭母喪，尋起復就職。太子治宮室，妨農功；又好鄭、衛之樂；志寧諫，不聽。又寵暱宦官，常在左右，志寧上書，以為：「自易牙以來，宦官覆亡國家者非一。今殿下親寵此屬，使陵易衣冠，不可長也。」太子役使司馭等，半歲不許分番，又私引突厥達哥友入宮，志寧上書切諫，太子大怒，遣刺客張師政、紇干承基殺之。二人入其第，見志寧寢處苫塊，竟不忍殺而止。